Tiit Kikas

Tiit Kikas (sündinud 16. oktoobril 1975 Tallinnas) on Eesti muusik ja helilooja.

Elulugu ja karjäär 
Viiuliõpinguid alustas Tiit Kikas nelja-aastaselt ning tema muusikaline areng viis teda mitmete žanrite ja instrumentide juurde. 1990. aastate alguses tärkas temas huvi pärimusmuusika vastu, eriti paelus teda traditsiooniline Iiri viiulimuusika. Hiljem keskendus ta elektroonilise ja etnotaustaga maailmamuusikale. Ta on musitseerinud mitmetes eri stiilides, sh etno, popp, rokk, džäss ja crossover.

Aastatel 1995–1996 õppis Kikas Soomes Sibeliuse Akadeemias pärimusmuusika ja stuudiotöö erialal. 2011. aastal kaitses ta diplomit Tartu Ülikooli Viljandi kultuuriakadeemias džässmuusika erialal, kus ta hiljem on õpetanud digitaalset muusikasalvestust, järeltöötlust ning filmi, teatri ja esitluste helindamist.

Pillid 

Tiit Kikas on tuntust kogunud ka oma unikaalsete instrumentide ja pillide mitmekesisuse poolest. Alates 2004. aastast on ta arendanud Eestis ainulaadset lava-show'd, kus kasutab laserharfi. See instrument loodi spetsiaalselt 2004., 2005. ja 2007. aastal toimunud Leigo järvemuusika festivalil toimunud "Suurte masinate" ja "Suurte sõjamasinate" kontserdi triloogia tarbeks, mida esitati koos ansambliga No Big Silence.

Koostöös Rolf Roosaluga sündis kontserttuur "Helgus" (2018–2021), ühendades omavahel heli ja valguse. Sellest kontsertsarjast sündis 2021. aasta augustis ka kontsertalbum.

Kuna Tiit Kikas on tuntud erikujuliste pillide kasutajana on ta arendamas maailmas ainulaadset muusikainstrumenti – droonipill. See instrument koosneb 16-st droonist ning MIDI-klaviatuurist ning esmakordselt esitati seda Metsatöllu 20. sünnipäeval 2019. aastal. Droonipill ehitati spetsiaalselt Eesti Kontserti sarja "Tehnoloogia ja muusika" tarbeks.

Looming 
Tiit Kikas on olnud helilooja ja arranžeerija rohkem kui saja muusikaalbumi juures ning loonud muusika enam kui kolmekümnele filmile sealhulgas mängufilmidele, animatsioonifilmidele, dokumentaalfilmidele ning telesaadetele. Lisaks on ta kirjutanud originaalmuusikat mitmele muusikalile ning teinud muusikalisi kujundusi teatrilavastustele.

Kirile Loo plaat "Lullabies for Husbands", mille produtsendiks oli Tiit Kikas, jõudis Euroopa maailmamuusika edetabeli (European World Music Chart) kahekümne parima hulka.

2021. aasta 10. augustil toimus Tartus Vanemuise kontserdimajas Kikase lühiooperi "Ööbik ja üliõpilane" maailmaesmaettekanne (helilooja, arranžeeringud). Libretto kirjutas Jaagup Kreem. Lühiooper on kirjutatud Oscar Wilde'i jutustuse "Ööbik ja roos" ainetel Tartu linna päeva festivali "Ooperisümbioos" viiendaks sünnipäevaks. Ülikoolilinn Tartu auks kandis teos nime "Ööbik ja üliõpilane". Ooperi solistid olid sopran Elina Netšajeva, metsosopran Kai Rüütel, tenor Reigo Tamm ja bariton Raiko Raalik. Ooperi kooris osales E STuudio noortekoor, koormeistrid Külli Lokko ja Kärolin Tuisk. Kaastegev Pärnu Linnaorkester, dirigent Kaspar Mänd.

Kikasel on ilmunud kaks sooloalbumit: "String Theory" (2007), mille andsid koos välja Elwood Music ja Rockadillo Records, plaat anti lisaks Eestile välja ka Soomes ja Jaapanis. Teine sooloalbum "101 Clowns" tuli välja märtsis 2012, esmakordselt Eestis ainult digitaalse kogumikuna. See on publiku poolt väga hästi vastu võetud – plaadiesitluskontserdid on Kikast viinud mitmeid kordi esinema väljapoole Eestit.

Filmimuusika 
 2022 – Tuljak (lühianimafilm, režissöör Riho Unt)
 2019 – Kiirtee põrgusse (mängufilm, režissöör Urmas E. Liiv)
 2015 – Must alpinist (mängufilm, režissöör Urmas E. Liiv)
 2013 – Tulekahju paine (dokumentaalfilm, režissöör Riho Västrik)
 2012–2017 – Miriami multifilmid (animafilm)
 2010 – Näkilugu (tudengifilm, režissöör Heleri Saarik)
 2010 – Aeg on siin (dokumentaalfilm, režissöör Marje Jurtšenko)
 2008 – Muskusveise tagasitulek (dokumentaalfilm, režissöör Vassili Sarana)
 2005 – Stiilipidu (režissöör Peeter Urbla)
 2003 – Ring (režissöör Andrus Tuisk)

Muusikalid 
 2019 – Uksed (helilooja [koostöös Jaagup Kreemiga], arranžeerija)
 2016 – Mardileib (arranžeerija)
 2015 – Tooma Jõululegend (helilooja [koostöös Priit Pajusaarega], arranžeerija)
 2012 – Shrek (muusikaline juht) Eesti Nuku- ja noorsooteater
 2011 – Libahunt (helilooja [koostöös Jaagup Kreemiga], arranžeerija)

Muusikalised koosseisud ja muud projektid 
Kikas on olnud elektriviiulil solistiks Urmas Sisaski satelliitkontserdi "Triangulatsioon" op. 105 elektriviiulile ja keelpilliorkestrile esiettekandel, esitanud solistina Eduard Tubina loomingut Kihnus ERSO saatel ning Leipzigis MDRi sümfooniaorkestri saatel  Kristjan Järvi dirigeerimisel ning osalenud veel mitmesugustes projektides.

Kikas on olnud osa mitmetes muusikalistes koosseisudes, sealhulgas Vägilased, Justament, Tulli Lum, Dagö, Folkmill ja Jääboiler.

2002. aastal, koostöös Villu Veskiga loodi vahenumber Eestis Saku suurhallis toimunud Eurovisiooni lauluvõistlusele. Kikas ja Veski viimistlesid ja miksisid vahenumbri Inglismaal, Peter Gabrieli Real Worldi stuudios.

2011. aastal oli Tiit Kikas Eesti noorte tantsupeo muusikaline juht.

Välislingid 
 Tiit Kikas ja Rolf Roosalu "Now we are free" telesaates Hommik Anuga

Eesti heliloojad
Eesti viiuldajad
Eesti rahvamuusikud
Tartu Ülikooli Viljandi kultuuriakadeemia vilistlased
Sündinud 1975